
Önnek 1 új értesítése érkezett! – A mentális egészséggel kapcsolatos tartalmak iránti fogyasztói magatartásváltozás a koronavírus után

“S ha egyedül maradsz a fájdalommal, szólj így: » Tessék, fájdalom. De akárhogyan fájsz majd, tudom, hogy ez rendben van így: mert ember vagyok. «” Márai Sándor.
A mentális egészség hatással van az egyén gondolkodására és kommunikációjára. A 2019 végén Kínából kiinduló, majd az egész világon megjelenő koronavírus-járvány az emberiség meghatározó történelmi tapasztalata (Osváth, 2021). Mindez pszichés terhet rótt az emberekre, így a pszichológusok és a mentális egészésügyi szakemberek feltételezték, hogy a világjárvány globálisan hatással van a lakosság mentális egészségére (Moukaddam & Shah, 2020). A COVID-19, valamint a technológiai fejlettség térnyerése által felmerülhet a kérdés, miszerint a közösségi portálok csak rontanak a mentális egészség helyzetén, vagy képesek-e annak javítására? A járvány berobbanását és levonulását követően megnőtt a mentális egészség gondozásával kapcsolatos igény, azonban a COVID-19 során kiderült, hogy nagy kihívást jelentett a mentális egészségügyi szakemberek és tanácsadók hiánya (Kumar & Nayar, 2021).
Tanulmányomban az iránt érdeklődöm, hogy a világjárvány kitörésétől kezdve megváltozott-e és megnőtt-e a fogyasztói igény a pszichológiai tartalmak iránt a közösségi médiában. Kutatási területként az Instagramot mint fénykép- és videómegosztó alkalmazást helyezem középpontba, míg módszertanilag átfogó képet kívánok alkotni a közösségi felületen tapasztalt fogyasztói magatartás változásról befogadói (tartalomfogyasztói) és közlői (tartalomgyártói) perspektívából tekintve. Kutatásom első részében kérdőíves felmérést végeztem a platformot használó fogyasztók körében, miközben a vizsgálat második egységében szakmai interjút folytattam szakmai végzettséggel rendelkező pszichológusokkal, akik tudásukat és segítségüket osztják meg az Instagramon. Kérdésfelvetéseimben arra voltam kíváncsi, hogy a koronavírus-járvány hatására megnövekedett-e a közösségi médiában való pszichológiai tartalmak fogyasztása, továbbá, hogy az előállított tartalmak fogyasztása mely közösségimédia-platformon történt és ezek befolyásolták-e a segítségkérők számát. A kutatási eredmények alapján a pszichológiai tartalmak iránt megnőtt az igény a járványt követően, továbbá ezen típusú tartalmakat a felhasználók az Instagramon fogyasztják, amelyek hatására fokozódott a szakmai segítséghez fordulók száma. Ugyanakkor a fogyasztói magatartás változásában nem mutatható ki egyértelműen a koronavírus-járvány hatása és befolyása.



